钦定古今图书集成/明伦汇编/宫闱典/第023卷 > 《绍兴皇太后册宝乐章八首》同前
## 钦定古今图书集成/明伦汇编/宫闱典/第023卷 > 《绍兴皇太后册宝乐章八首》同前

皇帝随册宝降殿，《圣安》

景祚有开，符天媲昊。诞毓圣神，是崇位号。星拱天随，
祗严册宝。还御慈宁，增光舜道。

中书令奉册诣皇帝褥位，《礼安》

声乐备陈，礼容罔忒。相维辟公，虔奉玉册。皇则受之，
慕形于色。既寿且康，与天无极。

侍中奉宝诣皇帝褥位，《礼安》

祖启摇光，诞生明圣。尊极母仪，帝康作命。宝章煌煌，
导以笙磬。还燕慈宁，邦家徯庆。

太傅奉册宝出门，《圣安》

肃肃东朝，帝隆孝治。猗欤丕称，宝册斯备。皇扉四辟，
导迎庆瑞。德迈大任，有周卜世。

太傅奉册宝入门，《圣安》

礼仪不渎。导迎善祥，翟车归毣。

太傅奉册授提点官，《礼安》

孝奉天仪，信维休德。发越徽音，礼文靡忒。永保嘉祥，
时万时亿。归于东朝，含饴燕息。

太傅奉册授提点官，《礼安》

肃雍长乐，克笃其庆。河洲茂德，《沙麓》启圣。是生睿哲，
蚤隆丕运。钦称鸿宝，永膺天命。

册宝升慈宁殿幄，《圣安》

礼行东朝，乐奏《大吕》。羽卫森陈，簪绅式序。云幄邃严，
宏典是举。天子万年，母仪寰宇。